རང་སྣང་ས་སྤྱོད་དག་པ་གླིང་དཀར་སྟོད།།བདེ་ཆེན་པདྨོ་དྲྭ་བའི་ཞིང་ཁམས་འདིར།།སྣང་སྲིད་དག་མཉམ་གང་ཤར་མཆོད་པའི་སྤྲིན།།དད་གསུམ་ཟོལ་མེད་འཇའ་འོད་འཁྱིལ་བའི་ཀློང་།།ཁམས་གསུམ་ཟིལ་གནོན་རིན་ཆེན་དང་པོའི་ཁྲིར།།གླིང་དཀར་ས་སྐྱོང་དགྲ་ལྷ་རྩེ་རྒྱལ་ཆེ།།སྐུ་མདོག་རབ་དཀར་འཁོར་ལོས་བསྒྱུར་བའི་ཚུལ།།ཞལ་གཅིག་ཕྱག་གཉིས་དགྱེས་སྒེག་གཟི་བྱིན་འབར།།ཕྱག་གཡས་བསམ་ཆོད་རལ་གྲི་གཡོན་གསེར་འཁོར།།དར་དཀར་ལ་ཐོད་ཚེ་གོས་ཟབ་བེར་གསོལ།།རིན་ཆེན་རྒྱན་སྤྲས་རྒྱལ་པོ་རོལ་སྟབས་བཞུགས།།དྲེགས་ལྡན་ལྷ་མིའི་འཁོར་ཚོགས་རྒྱ་མཚོས་བསྐོར།།དབྱིངས་ནས་སྤྱན་འདྲེན་ཡེ་ཤེས་ལྷ་ཚོགས་ཀུན།།དམ་ཚིག་པ་དང་གཉིས་མེད་བརྟན་པར་བཞུགས།།རྩ་གསུམ་ལྷ་ཡི་ངོ་བོར་གུས་ཕྱག་འཚལ།།ཕྱི་ནང་གསང་བ་དེ་བཞིན་ཉིད་ཀྱིས་མཆོད།།འགལ་འཁྲུལ་ནོངས་པ་གང་མཆིས་སྙིང་ནས་འཆགས།།གསང་གསུམ་མཛད་པའི་དཔལ་ལ་རྗེས་ཡི་རངས།།གདུལ་བྱའི་ལྷག་མ་སྐྱོང་བར་སྙིང་ནས་སྐུལ།།འཕྲིན་ལས་རྣམ་བཞིའི་བྱེད་པོར་མངའ་གསོལ་ལོ།།ཕྱི་ལྟར་སེང་ཆེན་ལྷ་ཡི་རྒྱལ་ཚབ་ཆེ།།ནང་ལྟར་རིག་འཛིན་ནཱ་ག་ཛུ་ནའི་གར།།གསང་བ་བྱང་ཆུབ་སེམས་དཔའ་ས་ཡི་སྙིང་།།ལྷ་སྲས་དཔའ་བོ་དགྲ་ལྷ་རྩེ་རྒྱལ་བསྟོད།།སྔོན་ཚེ་ཚོ་དྲུག་གླིང་དཀར་སྟོད་པ་ཡི།།སྐུ་མཁར་མི་འགྱུར་སེང་འབྲུག་སྟག་རྩེ་ནས།།འཛམ་གླིང་སེང་ཆེན་ནོར་བུ་དགྲ་འདུལ་གྱིས།།གླིང་དཀར་རྒྱལ་ཐམ་མཐོང་བ་ཟིལ་གནོན་དང་།།ལས་ཐམ་རིན་ཆེན་འབར་བའི་གཙོ་བྱས་པའི།།སྲིད་དང་དམག་དང་ཁྲིམས་ཀྱི་ཆེ་བའི་རྟགས།།རྒྱལ་སྲིད་དྲག་དཔུང་བློན་འབངས་མངའ་རིས་བཅས།།ཁྱེད་ལ་གཏད་ཅིང་གསེར་ཁྲིར་མངའ་གསོལ་མཛད།།དེ་ཚེ་གླིང་དཀར་ཕུ་ནུ་གཙོ་བྱས་པའི།།དཔའ་ཐུལ་བརྒྱད་ཅུ་རྒྱལ་ཁག་བཅོ་བརྒྱད་ཀྱི།།ཆེ་དགུའི་གཙུག་ན་ཁྱོད་ཉིད་གཅིག་པུ་ཡི།།ཞབས་སེན་འོད་དཀར་ཟླ་བའི་ལང་ཚོར་འགྲན།།སྨུག་པོ་ལྡོང་གི་རྒྱལ་རྒྱུད་གཙང་མ་ལས།།ཁྱོད་ནི་འབུམ་པའི་རྒྱལ་རབས་བཅུ་དགུ་པ།།ཁྱོད་སྲས་དགྲ་ལྷ་དར་རྒྱས་ནས་བཟུང་སྟེ།།ད་ལྟའི་བར་དུ་གདུང་རབས་ལྔ་བཅུར་སྨིན།།ཁྱོད་ཀྱི་སྐུ་གསུང་ཐུགས་ཡོན་འཕྲིན་ལས་ཀྱི།།སྤྲུལ་པའི་རྣམ་རོལ་གྲངས་ཀྱིས་མི་མཚོན་ཡང་།།ཕྱོགས་འདིར་ཀུན་བཟང་བསྟན་པའི་རྒྱལ་མཚན་སོགས།།བསྟན་དང་འགྲོ་བའི་དཔལ་དུ་ཨེ་མ་རྨད།།སྔ་དར་བསྟན་ལ་བདུད་བཞི་རྩད་ནས་བཅོམས།།རྫོང་ཆེན་བཅོ་བརྒྱད་རྫོང་ཕྲན་ཉེར་ལྔ་ཕབ།།འཛམ་གླིང་ཕན་བདེ་སྒྲུབ་པའི་རོལ་མོ་ཡིས།།ས་གསུམ་གཉིད་ལས་བསླང་པ་དེང་འདིར་དྲན།།ད་ལྟ་ཕྱི་དར་བསྟན་པའི་དུས་མཚམས་འདིར།།འཛམ་གླིང་ཞི་བདེ་གངས་ལྗོངས་བསྟན་འགྲོའི་ཁུར།།སེང་ཆེན་བླ་མས་ཁྱོད་ལ་གཏད་ཡོད་པས།།ཐུགས་བསྐྱེད་དམ་བཅའ་མ་གཡེལ་ལྷ་ཡི་སྲས།།གང་ཞིག་ཁྱོད་ལ་རེ་བའི་བསམ་པ་ཅན།།མཆོག་དམན་དྲག་ཞན་སེར་སྐྱ་བུད་མེད་དང་།།རྒན་དར་གཞོན་བྱིས་གང་དང་སུ་ཡིན་ཡང་།།ཀུན་གྱི་བསམ་དོན་ཡིད་བཞིན་འགྲུབ་པར་མཛོད།།ཉི་མ་རླབས་ཆེན་རྟ་ཞོན་རྒྱུ་བར་བྱེད།།ཁུར་ལ་མི་འཇིགས་ས་གཞིས་འཇིག་རྟེན་འདེགས།།དཔའ་ཆེན་ཁྱོད་ཀྱི་ཐུགས་བསྐྱེད་སྨོན་ལམ་མཐའ།།གདུལ་བྱ་རྒྱ་མཚོའི་གསོས་སུ་སྨིན་པར་མཛོད།།འདི་ནི་མགར་བཟའ་ཆོས་སྒྲོན་གྱི།།སྐྱེ་བར་ལུང་གིས་ཉེར་ཟིན་པའི།།མཁའ་འགྲོ་ཀུན་བཟང་ལྷ་མོ་ཡིས།།ཆེད་དུ་བསྐུལ་བའི་བཞེད་སྐོང་དུ།།ལྡོང་རིགས་སྔགས་གཟུགས་གྱི་ན་པས།།གངས་དཀར་བརྟན་མ་དྲག་རྒྱལ་མའི།།བརྡ་དོན་ཇི་བཞིན་མ་ནོར་བྲིས།།ས་ཁྱི་ས་ཟླའི་བཅུ་དྲུག་ལའོ།།སརྦ་མངྒ་ལཾ།།